Broj: 711-I-21-P-60-19/20-05-12

Zagreb, 15. studenog 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. i 39. stavka 1. Zakona o sprječavanju sukoba interesa („Narodne novine“ broj 26/11, 12/12, 126/12, 48/13 i 57/15, u daljnjem tekstu: ZSSI), **povodom neanonimne prijave mogućeg sukoba interesa dužnosnice Anke Mrak-Taritaš, zastupnice u Hrvatskom saboru,** na 69. sjednici, održanoj 15. studenog 2019.g., donosi sljedeću:

**ODLUKU**

**Postupak za odlučivanje o sukobu interesa protiv** **dužnosnice Anke Mrak-Taritaš, zastupnice u Hrvatskom saboru, neće se pokrenuti, s obzirom da navodi iz zaprimljene prijave u odnosu na izgradnju vikendice u Malinskoj na otoku Krku ne upućuju na moguću povredu odredbi ZSSI-a počinjenu od strane navedene dužnosnice, niti povredu načela obnašanja javnih dužnosti.**

Obrazloženje

Povjerenstvo je 20. veljače 2019. g. zaprimilo neanonimnu prijavu mogućeg sukoba interesa podnesenu protiv dužnosnice Anke Mrak-Taritaš, zastupnice u Hrvatskom saboru, koja je zaprimljena u knjizi ulazne pošte Povjerenstva pod brojem: 711-U-880-P-60/19-01-5, povodom koje se vodi predmet broj P-60/19.

U prijavi podnositelj u bitnom navodi da je dužnosnica Anka Mrak-Taritaš pogodovala investitoru Željku Perekoviću prilikom gradnje njegove vile u Malinskoj na Krku protivno odredbama važećeg Prostornog plana, dok je obnašala dužnost ministrice graditeljstva. U dopuni prijave na zahtjev Povjerenstva podnositelj je naveo da je investitor Željko Pereković 2011. kupio staru vikendicu u Malinskoj i zatražio i dobio rješenje o uvjetima građenja. Tvrdi da je investitor protivno navedenom rješenju umjesto rekonstrukcije postojeće građevine započeo izgradnju nove vikendice umjesto postojeće građevine. Ne ulazeći u činjenicu da su oba rješenja o građenju izdana od ureda u Krku potpuno u suprotnosti s postojećim Prostornim planom, što su potvrdili i autori Prostornog plana firme Urbanistica iz Zagreba, dovoljan razlog da se obustavi gradnja bio je da je nestao objekt koji se rekonstruira, a što je jedino dozvoljeno Prostornim planom, a što je osujetila ministrica Taritaš, umjesto da protiv investitora podnese kaznenu prijavu prema zakonu o bespravnoj gradnji, navodi podnositelj.

Sukladno članku 39. stavku 1. ZSSI-a Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. Člankom 39. stavkom 4. ZSSI-a podnositelju prijave jamči se zaštita anonimnosti.

Člankom 3. stavkom 1. podstavkom 5. ZSSI-a propisano je kako su zastupnici u Hrvatskom saboru dužnosnici u smislu odredbi ZSSI-a, stoga je Anka Mrak-Taritaš na temelju obnašanja dužnosti zastupnice u Hrvatskom saboru obvezna postupati sukladno odredbama ZSSI-a.

Uvidom u registar dužnosnika kojeg ustrojava i vodi Povjerenstvo utvrđeno je kako dužnosnica Anka Mrak-Taritaš obnaša dužnost zastupnice u Hrvatskom saboru, dok je u prethodnom mandatu istu dužnost obnašala od 30.1.2016. do 14.10.2016. Od 16.11.2012. do 22.1.2016. obnašala je dužnost ministrice graditeljstva i prostornog uređenja.

Člankom 2. ZSSI-a propisano je da dužnosnici u obnašanju javne dužnosti ne smiju svoj privatni interes stavljati iznad javnog interesa. Sukob interesa definiran je kao situacija u kojoj su privatni interesi dužnosnika u suprotnosti s javnim interesom, a posebice kada privatni interes dužnosnika utječe ili se osnovano može smatrati da utječe ili kada privatni interes dužnosnika može utjecati na njegovu nepristranost u obavljanju javne dužnosti.

Člankom 5. ZSSI-a propisana su načela djelovanja dužnosnika kojih su se dužnosnici u obnašanju javnih dužnosti dužni pridržavati. Dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana.

Povjerenstvo je od Upravnog odjela za prostorno uređenje, graditeljstvo i zaštitu okoliša, Ispostava u Krku, zatražilo dostavu dokumentacije o procesu izgradnje vikendice na adresi Ulica kralja Tomislava 28 u Malinskoj na Krku.

Upravni odjel za prostorno uređenje, graditeljstvo i zaštitu okoliša, Ispostava u Krku, dostavio je da je izvršenom provjerom u Odjelu za katastar nekretnina Krk utvrđeno da je na navedenoj adresi upisana osoba Željko Pereković iz Zagreba, Matijašec 14, katastarska čestica, k.č. 1069/3 k.o. Sveti Anton, površine 840 m2, rješenjem o uvjetima građenja KLASA: UP/l-361-03/11-03/138, URBROJ: 2170/1-03-04/4-11-25 od 21. prosinca 2011. godine odobrena investitoru Željku Perekoviću „rekonstrukcija postojeće stambene građevine-obiteljske kuće s jednom stambenom jedinicom i izgradnja pomoćne građevine (spremište, garaža, ostali pomoćni prostori). Po etažnosti stambena građevina ima podrum, prizemlje i potkrovlje, a pomoćna građevina podrum i prizemlje. Rješenjem je tlocrtna izgrađenost građevina iznosila 167,54 m2, a bruto izgrađenost 382,44 m2. Visina stambene građevine iznosila je 6,5 m mjereno od najniže točke konačno zaravnatog terena neposredno uz građevinu do ruba vijenca odnosno 8,5 m do sljemena, dok je visina pomoćne građevine 3,5 m mjereno od najniže kote terena do krovnog vijenca. Rješenjem o izmjeni i dopuni rješenja o uvjetima građenja KLASA: UP/l-361-03/14-04/1, URBROJ: 2170/1-03-04/4-14-20 od 12. studenoga 2014. godine mijenja se gornje rješenje o uvjetima građenja na način da je tlocrtna izgrađenost građevina iznosi 168 m2, a bruto izgrađenost 351,20 m2, najveća visina stambene zgrade iznosi 6,2 m mjereno od kote terena uz zapadno pročelje do krovnog vijenca, neposredno uz građevinu do ruba vijenca odnosno 8,5 m do sljemena, dok je visina pomoćne građevine 3,5 m mjereno od kote terena do krovnog vijenca.

Potvrdom KLASA: 361-05/16-02/56, URBROJ: 2170/1-03-04/1-16-2 od 17. studenog 2016. godine, potvrđuje se da je Željko Pereković dostavio završno izvješće nadzornog inženjera od listopada 2016. godine izrađeno po Borisu Smočiću, str. spec. ing. aedif., ovlaštenom inženjeru građevinarstva, za „rekonstrukciju postojeće stambene građevine-obiteljske kuće i izgradnju pomoćne građevine na k.č. 1069/3 k.o. Sveti Anton.

Obaviješću o prijavi početka građenja KLASA: 361-08/17-02/30, URBROJ: 2170/1-03-04/1-17-2 od 13. travnja 2017. godine Upravni odjel obavještava nadležne organe da je 7. travnja 2017. godine zaprimio „prijavu početka građenja" Željka Perekovića koja se odnosi na „Izgradnju jednostavne građevine – vanjski ukopani bazen" na k.č. 1069/3 k.o. Sveti Anton trapeznog oblika površine 61,30 m2, promjenjive dubine od 0,15 m -1.50 m ( glavni projekt).

Uvidom u cjelokupnu dokumentaciju dostavljenu dopisom Upravnog odjela za prostorno uređenje, graditeljstvo i zaštitu okoliša utvrđeno je da je podnositelj uložio žalbu na rješenje Upravnog odjela za prostorno uređenje, graditeljstvo i zaštitu okoliša, Ispostava u Krku, KLASA: UP/P-361-03/11-03/138, URBROJ: 2170/1-03-04/4-11-25 od 21. prosinca 2011.

Ministarstvo graditeljstva i prostornog uređenja rješenjem KLASA: UP/II-361-03/14-03/352 URBROJ: 531-05-2-2-15-5 od 16. veljače 2015. je odbilo žalbu podnositelja kao neosnovanu i potvrdilo rješenje od 21. prosinca 2011., na što je podnositelj Upravnom sudu u Rijeci podnio upravnu tužbu kojom je osporavao zakonitost predmetnog rješenja. Upravni sud u Rijeci presudom je poslovni broj: UsI-426/15-16 od 31. ožujka 2016. odbio tužbeni zahtjev radi poništenja rješenja Ministarstva graditeljstva i prostornoga uređenja KLASA: UP/II- 361-03/14-03/352, URBROJ: 531-05-2-2-15-5 od 16. veljače 2015. godine i rješenja o izmjeni i dopuni rješenja o uvjetima građenja Primorsko-goranske županije, Upravnog odjela za graditeljstvo i zaštitu okoliša, Ispostave Krk KLASA: UP/I-361-03/14-04/1, URBROJ: 2170/1-03-04/4-14-20 od 12. studenog 2014. godine.

Slijedom navedenog, postupak za odlučivanje o sukobu interesa protiv dužnosnice Anke Mrak-Taritaš, zastupnice u Hrvatskom saboru, neće se pokrenuti, s obzirom da navodi iz zaprimljene prijave u odnosu na izgradnju vikendice u Malinskoj na adresi Ulica kralja Tomislava 28 ne upućuju na moguću povredu odredbi ZSSI-a počinjenu od strane navedene dužnosnice, niti povredu načela obnašanja javnih dužnosti, budući da u ovom postupku nije utvrđeno da je dužnosnica na bilo koji način pogodovala privatnim interesima investitora izgrađene zgrade, niti je utvrđena osobna niti interesna povezanost investitora Željka Perekovića s dužnosnicom Ankom Mrak-Taritaš.

Slijedom svega navedenog, Povjerenstvo povodom zaprimljene prijave nije steklo saznanja iz kojih bi proizlazilo da je u postupanju dužnosnice Anke Mrak-Taritaš došlo do moguće povrede odredbi ZSSI-a te je donesena odluka kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnica Anka Mrak-Taritaš, elektronička dostava
2. Podnositelj prijave, elektronička dostava
3. Objava na internetskoj stranici Povjerenstva
4. Pismohrana